У то време се Бохемија налази у дубоком привредном опадању. У претходним верским ратовима је нарочито страдало градско занатство, а одлучујућу улогу је преузело племство, извукавши највећу корист из политичке и црквене аутономије земље. Панови су још од Хуситских ратова држали огромна црквена имања, а стекли су и велики број краљевских феуда. Значај градова била је у пуном опадању, тако да они на саборима губе и своју другостепену политичку улогу. Нарочито је страдало слободно сељаштво, кажњено због симпатија према таборитима одузимањем земље. Користећи своје политичке привилегије и порасли социјални утицај, племство их је у великој мери претварало у кметове.